สังคมข่าวหุ้น
ดัชนีตลาดหุ้นไทยวานนี้ (8 พ.ย.) ปิดที่ระดับ 1,632.61 จุด เพิ่มขึ้น 9.04 จุด (+0.56%) มูลค่าการซื้อขาย 63,315.44 ล้านบาท
ดัชนีตลาดหุ้นไทยวานนี้ (8 พ.ย.) ปิดที่ระดับ 1,632.61 จุด เพิ่มขึ้น 9.04 จุด (+0.56%) มูลค่าการซื้อขาย 63,315.44 ล้านบาท
9 พ.ย. 2565

ดัชนีตลาดหุ้นไทยวานนี้ (8 พ.ย.) ปิดที่ระดับ 1,632.61 จุด เพิ่มขึ้น 9.04 จุด (+0.56%) มูลค่าการซื้อขาย 63,315.44 ล้านบาท
“สิรีรัตน์ คอวนิช” ผู้บริหารคนสวยด้านตลาดบัตรเครดิต บมจ.บัตรกรุงไทย (KTC) ขอจับเทรนด์คนรักความงามและสุขภาพอย่างต่อเนื่อง ล่าสุดแย้มกลยุทธ์ดันยอดรูดปรื๊ดแบบไม่ให้ตก โดยการรุกกลุ่มลูกค้าพรีเมียม หลังพบแนวโน้มธุรกิจสุขภาพและความงามเติบโตสวนกระแส งานนี้แย้มกลยุทธ์แบบสวย ๆ โดยทำการตลาดแบบเข้าใจและเข้าถึงผู้บริโภค นะจ๊ะ งานนี้สายรูดปรื๊ดเตรียมเห็นโปรดี ๆ จากเคทีซีกันต่อเนื่องได้เลยจ้า ส่วนนักลงทุนชาว KTC เกาะหุ้นให้มั่นรับผลประกอบการที่คาดว่าจะออกมาดีต่อเนื่อง
“พชรพจน์ นันทรามาศ” ผู้บริหารหนุ่มงานวิจัย แบงก์กรุงไทย (KTB) ช่วงนี้ออกบทวิจัยถี่ยิบ เพื่อเปิดช่องทางการเอาตัวรอดให้กับลูกค้าอย่างต่อเนื่อง ไม่รู้เอาเวลาไหนมาพักผ่อนเจ้าค่ะ ล่าสุด ออกบทวิจัย บอกผู้ประกอบการอยากก้าวสู่ธุรกิจหมื่นล้าน จะต้องไม่พลาดผลิตภัณฑ์จากแมลง นะเจ้าคะ แถมย้ำแนวโน้มผลิตภัณฑ์จากแมลงเติบโตเร็ว และแรงตามเทรนด์โลกที่ให้ความสำคัญเรื่องความมั่นคงทางอาหาร ทำให้สร้างโอกาสให้ผู้ประกอบการต่อยอดเพิ่มมูลค่าสินค้า ตอบโจทย์โมเดลเศรษฐกิจที่เป็นมิตรกับสิ่งแวดล้อม และการพัฒนาที่ยั่งยืนได้มากทีเดียว ฟังแบบนี้แล้ว ผู้ประกอบการอย่าลืมสินค้าจากแมลงกันนะจ๊ะ
“คงสิน คงคา” ผู้บริหารหนุ่มไฟแรง แห่งธุรกิจสินเชื่อยานยนต์ แบงก์กรุงศรีอยุธยา (BAY) ช่วงนี้ยิ้มแก้มปริ หลังจากคว้า 2 รางวัลใหญ่ระดับนานาชาติ จากเวที New York Festivals Advertising Awards 2022 ได้แก่ รางวัล Gold หมวด Financial: Consumer (Lending) และรางวัล Bronze หมวด Financial: Use of Discipline/Medium (Film–Non-broadcast) งานนี้ขอตอกย้ำความสำเร็จของกลยุทธ์การสื่อสารการตลาดที่โดดเด่น และตอบโจทย์ธุรกิจได้อย่างมีประสิทธิภาพ ผ่านภาพยนตร์โฆษณาความยาว 8 นาที ย้ำ ภาพยนตร์โฆษณานี้สามารถเข้าถึงอารมณ์ร่วมของผู้คน พร้อมผสมผสานจุดเด่นของผลิตภัณฑ์และเสียงหัวเราะ ซึ่งเป็นเอกลักษณ์ของแบรนด์ได้อย่างลงตัว “ย่าหยา” เตรียมรอชมเลยเจ้าค่ะ
“ปิยะพงศ์ พินธุประภา” มือหนึ่งแห่งอาณาจักรบริษัท ไฮโดรเจน รีท แมเนจเม้นท์ จำกัด ในฐานะผู้จัดการกองรีท HYDROGEN  แจง กองรีท HYDROGEN เตรียมโรดโชว์ใหญ่ในการแนะนำข้อมูลและจุดเด่นกองรีทฯ แก่นักลงทุนรายย่อยที่สนใจ งานนี้เหล่านักลงทุนสายกองรีท สามารถเปิดให้รับชมการถ่ายทอดสดทางออนไลน์ที่ Facebook page MT Multimedia ในวันที่ 16 พ.ย.ตั้งแต่เวลา 10.30-11.45 น. ใครที่กำลังมองโอกาสกระจายการลงทุนในกองรีทฯ คุณภาพ ไม่ควรพลาดโอกาสครั้งนี้นะเจ้าคะ
“แซลลี่ โอฮาร่า” ประธานเจ้าหน้าที่บริหาร บมจ.กรุงไทย-แอกซ่า ประกันชีวิต ควงทีมมือหนึ่งองค์กร คว้า 6 รางวัล ด้านทรัพยากรบุคคล ระดับเอเชีย จาก “Asia Leadership Awards” และ  “Asia Best Employer Brand Awards” ประจำปี 2565 ได้แก่ รางวัล “Dream Company To Work For” “Best HR Company” และ “Best In Diversity &amp; Impact Management” จาก Asia Leadership Awards 2565 และ รางวัล “Best Employer Brand” “Diversity Impact” และ “Managing Health At Work” จาก Asia Best Employer Brand Awards 2565 ขอปรบมือให้รัว ๆ เลยเจ้าค่ะ
“ศุภเดช พูนพิพัฒน์”  นายใหญ่คนเก่งแห่งกลุ่มทุนธนชาต (TCAP) ควง “สมเจตน์ หมู่ศิริเลิศ” และ “สุเวทย์ ธีรวชิรกุล” แห่งอาณาจักร บมจ.เอ็ม บี เค (MBK) เป็นตัวแทนมอบเงินสนับสนุนมูลนิธิรามาธิบดีฯ จำนวน 9.16 ล้านบาท เพื่อนำเข้าสมทบทุน “โครงการอาคารโรงพยาบาลรามาธิบดี และ ย่านนวัตกรรมโยธี” ซึ่งมีเป้าหมายเพื่อเพิ่มศักยภาพในการดูแลรักษาผู้ป่วยควบคู่กับการผลิตบุคลากรทางการแพทย์และสาธารณสุขต่อไป ขออนุโมทนาสาธุเจ้าค่ะ
“กีรติ กิจมานะวัฒน์” รองกรรมการผู้อำนวยการใหญ่ (สายงานวิศวกรรมและการก่อสร้าง) บมจ. ท่าอากาศยานไทย (AOT) เปรยข่าวดี ความคืบหน้าการซ่อมอาคาร Service Hall โดยมั่นอกมั่นใจว่าจะซ่อมแซมแล้วเสร็จประมาณเดือน ม.ค. 2566 แน่นอนนะจ๊ะ พร้อมกันนี้เพื่อความมั่นใจ  ได้ให้วิศวกรรมสถานแห่งประเทศไทย, สภาวิศวกร, สภาสถาปนิก เข้ามาตรวจสอบวัดความแข็งแรงของโครงสร้างทั้งหมดอีกครั้ง และจะมีการจัดแถลงข่าว ชี้แจงเพื่อให้เกิดความมั่นใจในการเปิดใช้อาคารดังกล่าวต่อไป  ฟังแบบนี้แล้วใจชื้นขึ้นมาทีเดียว
“เอกราช นิโรจน์” Enterprise Marketing Director บมจ.เอสซีจีฯ (SCGP) ขอเป็นตัวแทนร่วมทำดีขององค์กร  ล่าสุด ได้มอบเงินสมทบทุนมูลนิธิรามาธิบดีฯ จำนวน 200,000 บาท จากการจำหน่ายสเปรย์แอลกอฮอล์ ALMIND by SCGP ขนาด 100 มล. รุ่นพิเศษที่ออกแบบโดย Cyrano Design สิ่งดี ๆ แบบนี้ ขอปรบมือให้เลยเจ้าค่ะ